
Govor župana Andreja Korenike 
Dan državnosti 2023
Spoštovani gospodje župani, soorganizatorji današnje prireditve, župan Kopra  g. Aleš Bržan, župan Izole g. Milan Bogatič, župan Ankarana g. Gregor Strmčnik.
Cenjene občanke in občani, dragi gostje, spoštovani slavnostni govornik g. Srečko Šestan.
Dobrodošli na najlepšem trgu, najlepšega mesta, v najlepši državi, na njen največji praznik.
Najprej iskrena hvala vsem, ki ste izbrali prav Piran za praznovanje rojstnega dneva naše domovine.
Gentili concittadine e concittadini, spettabili ospiti,
benvenuti nella piazza più bella della nostra splendida cittadina. Benvenuti alla manifestazione in occasione della Giornata della nostra bellissima Repubblica.
Grazie a tutti per aver scelto proprio Pirano per festeggiare il compleanno della nostra patria.
Nocoj praznujemo svobodo, suverenost in demokracijo. Spominjamo se izrednih dogodkov leta 1991, zgodovinske priložnosti, ko smo uresničili stoletne sanje slovenskega naroda o lastni, samostojni in neodvisni državi. Spominjamo se našega poguma, odločnosti in enotnosti. Spominjamo se sreče in ponosa, ko so častniki teritorialne obrambe na Trgu Republike prvič dvignili zastavo Republike Slovenije. 
Naša nova država je bila na zahtevni preizkušnji že od svojega rojstva. Najprej nam je naše sanje z orožjem skušala razbiti bivša domovina in jih nato zamrzniti še mednarodna skupnost. A svojo usodo smo trdno vzeli v svoje roke in prvič začeli sami pisati svojo zgodovino. 
Vso pravico imamo biti ponosni na to, kar smo dosegli. Vso pravico imamo, da se pohvalimo z rezultati, ki nas na številnih področjih uvrščajo med najuspešnejše države na svetu.
Zadovoljstvo z dosežki, ki smo jih dosegli kot neodvisna država, pa nam ne sme zamegliti pogleda na izzive, s katerimi se nismo spopadli najbolje.
Naš odnos do svoje države se je v zadnjih 32 letih precej spremenil. Če je bila ob gradnji temeljev Slovenije naša prva misel, kaj lahko naredimo zanjo, se danes veliko sprašujemo predvsem o tem, kaj vse bi morala država narediti za nas.
Slovenija ni naša služabnica, naše ogledalo je. Ima vse naše vrline, pa tudi vse hibe, ki nas hromijo.
Govorimo, da smo se znašli v krizi demokratičnih vrednot. Da država ne izvršuje več naše volje, da nas ne sliši. Da smo omejeni pri sodelovanju pri političnem odločanju, da je sovražni govor povsem izrinil strpni dialog iz javne razprave.
A se to lahko zgodi le, če demokratične vrednote izgubljamo sami.
Do omejevanja naših političnih svoboščin ne more priti, če jih sami nismo pripravljeni omejiti državljankam in državljanom, ki razmišljajo drugače od nas. Ne more priti do poskusov podrejanja medijev, če ne sprejemamo poskusov propagande z ene ali druge strani. Če imamo občutek, da naš glas šteje le na ulici, in ne v volilni skrinjici, je to samo zato, ker političnim strankam dovolimo, da brez posledic prelomijo svoje obljube. Skrbi nas, da bo prihodnost še manj pravična in poštena do nas.

Ne verjamem, da je ta bojazen upravičena. Če bi nas res bilo strah prihodnosti, bi nas bilo strah lastne nemoči, in Slovenke in Slovenci nismo šibki. Skozi vso svojo zgodovino dokazujemo, da smo najmočnejši, prav takrat, ko je najtežje. Da znamo v prelomnih trenutkih preseči razlike med nami in se z izzivi spopasti povezani.
Svojo suverenost smo začeli graditi v obdobju, ko je globalizacija začela omejevati suverenost nacionalnih držav. Naša nova država je za blaginjo svojih državljank in državljanov začela skrbeti prav v času, ko so nanjo začeli odločilno vplivati dejavniki izven njenega nadzora.
A tesnejšega sodelovanja vsega sveta se nismo prestrašili. Zelo dobro smo izkoristili številne gospodarske priložnosti in uspešno ukrotili tudi krize, ki smo jih uvozili. Tesnejši stiki z drugimi državami in narodi nas niso ogrozili, ampak okrepili.
V Istri se zelo dobro zavedamo, da varnost, pravičnost in blaginja skupnosti temeljijo na spoštovanju različnosti. Vemo, da različna mnenja niso pomembnejša kot skupne vrednote in da moramo skrbno negovati medsebojno razumevanje, ki smo ga zgradili skupaj. 
Zato ne sprejemamo prihodnosti, ki bi nas razdelila. Verjamemo v Slovenijo, ki smo jo nekoč sanjali in jo danes še vedno gradimo. V državo, ki nikoli ne bo popolna, a bo vedno stremela k pravičnosti in poštenosti do svojih državljank in državljanov. V državo, v kateri smo vsi enakopravni in imamo enake priložnosti, da si ustvarimo dobro življenje. Verjamemo v Slovenijo, v kateri se državljanke in državljani počutimo spoštovane in spoštujemo svojo domovino.
Oggi festeggiamo la realizzazione del sogno di ogni popolo: la nascita di uno stato indipendente. Essere indipendenti significa avere il diritto di decidere del proprio futuro, significa poter scegliere di rispettare i valori ed i principi della democrazia: l'uguaglianza, la libertà di esprimere le proprie opinioni e di esercitare i propri diritti.
Ma significa anche responsabilità. Responsabilità degli eletti nell`usare il potere per arricchire le loro comunità, responsabilità nei confronti del popolo e della sua volontà. Significa il dovere di non abusare del proprio potere, ma essere trasparenti e rispettare le opinioni di tutti.
In questo territorio, in Istria, sappiamo quale importanza hanno la convivenza ed il rispetto tra popoli e minoranze. Sappiamo che sono la base, le fondamenta per vivere sicuri e liberi, per costruire il futuro dei nostri figli e garantire uno stato giusto e corretto nei confronti dei suoi cittadini, uno stato dove ogni singola persona è rispettata ed ha la possibilità di costruirsi un domani.
Abbiamo fiducia nella nostra patria, perchè l'abbiamo sognata e stiamo continuando a costruirla. Con tutte le sfide che si presentano e nel rispetto di chi ci ha dato questa possibilità.
Buon compleanno, Slovenia!

